Full arkitektur-krangel på Tøyen T
Den «klassiske» T-banestasjonen på Tøyen har ført til knallhard konflikt. Fagsjefen i Ruter beskylder Arkitekturopprøret for ren personforfølgelse. Sporveien skal bygge ny nedgangen til T-banestasjonen på Tøyen. Den har hatt en trang fødsel. Etter flere år og mange runder – blant annet med et rent glassbygg – skrev Aftenposten i desember at det lå an til en «klassisk» løsning. I oktober hadde PBE anbefalte å gå tilbake til et rundt stasjonsbygg – og den klassiske utgaven Aftenposten presenterterte kom på bordet.  Arkitekturopprørerne (AO) jublet.  – Vi fikk en voldsom positiv respons. 93 prosent av de mer enn 18.000 som svarte, likte det klassiske forslaget, konstaterer leder Saher Sourouri. Ønsker modernisme? Men så oppdaget han at Ruter, i et innspill fra januar, blant annet foreslår en estetisk endring. De ber om: «Et ikke historiserende formspråk, slik at ny T-baneinngang nord knyttes opp mot Tøyen T og 60-tallsmoderisme som dagens T-bane er et glimrende eksempel på». Innspillet er signert Ruters fagsjef Ola Skar. Etter Aftenpostens oppslag skrev han i tillegg et privat innlegg i en gruppe på Facebook. Han gjentar synspunktet, før han spør om et «romersk mausoleum» er riktig svar. Dermed smalt det hos arkitekturopprørerne. På Facebook spurte Saher Sourouri om det «er Ruters oppgave å være smakspoliti» og beskrev en «arkitekt i maktposisjon som forsøker å tvinge sin smak på befolkningen».  – Det er helt tydelig at Skar har sine private meninger om stil. Og han bruker dem til å påvirke hva som er tillatt å bygge, sier Sourouri. Han mener saken illustrerer en «maktelite i byråkratiet» med en intolerant holdning til klassisk stil. På opprørets Facebook-side raser folk mot «maktovergrep» og «smakspoliti». Sjikane og personforfølgelse Ola Skar mener derimot han er utsatt for ren sjikane og personforfølgelse og befinner seg i en «absurd situasjon». – Jeg er arkitekt og engasjert i byplandebatten. Etter oppslaget i Aftenposten stilte jeg som privatperson et retorisk spørsmål om det var riktig svar på oppgaven. Om man ikke burde forholde seg til omgivelsene på stedet, sier han. Han mener Ruters høringsuttalelse er faglig begrunnet og basert på dialog med PBE. Han poengterer at de ba om et mer funksjonelt inngangsparti og en bredere trapp. Ikke endre den «klassiske formen».  – Det første forslaget ble slaktet av PBE – og det er jeg enig i. Vi har tillatt oss et innspill. Likevel går AO hardt ut mot meg personlig, og hevder at jeg forsøker å tvinge «modernismen» på folket –sier han. Og understreker at Ruter ikke bestemmer, men har rett til å uttale seg.  Han minner også om at PBE, så sent som 31. januar, ba om omprosjektering. De påpeker blant annet at «Arkitekturen må i seg selv være av høy kvalitet, tilpasset den eksisterende arkitekturen i nærområdet».  Saher Sourouri avviser at Skar har vært utsatt for sjikane. – Vi har bare referert det han skriver, svarer han.  Åpent brev til Ruter-sjefen Sourori på sin side har nå publisert et åpent brev til Ruter-sjef Bernt Reitan Jensen, der han ber toppsjefen engasjere seg personlig. «Her kommer endelig et prosjekt folk liker, så blir det forsøkt endret. Det oppleves provoserende og uforståelig», skriver han blant annet. Snart 700 personer har undertegnet oppropet. Mens Frp har stilt spørsmål til byrådet om saken.  Reitan Jensen svarer i en mail at Ruter setter pris på engasjementet rundt arkitektur og ser at det vekker følelser. Så påpeker han at Ruter bare er høringsinstans i saken. «I denne saken har vi kommet med arkitektfaglige innspill», sier han. Nå ligger ballen hos PBE, – som altså har bedt om et nytt forslag.
Planene om ny nedgang til T-banestasjonen på Tøyen skaper strid. Arkitekturopprøret ønsker klassisk stil, men hevder Ruters fagsjef  prøver å stanse forslaget.  Skar mener han har uttalt seg som privatperson og er blitt sjikanert. 